**DĖL VIEŠOSIOS ĮSTAIGOS „JUODUPĖS KOMUNALINIS ŪKIS“ LIKVIDAVIMO**

2020 m. liepos 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 30 punktu, 16 straipsnio 1 dalies 22 punktu, Lietuvos Respublikos civilinio kodekso 2.95 straipsnio 1 dalimi, 2.106, 2.108, 2.110 straipsniais, Lietuvos Respublikos viešųjų įstaigų įstatymo 10 straipsnio 1 dalies 8, 11 ir 12 punktais, 17, 18 straipsniais, Lietuvos Respublikos šilumos ūkio įstatymo 9 straipsniu, Rokiškio rajono savivaldybės taryba n u s p r e n d ž i a:

1. Likviduoti viešąją įstaigą „Juodupės komunalinis ūkis“ (toliau - Įstaiga) (kodas 173739274, buveinės adresas Pergalės g. 8A, Juodupė, Rokiškio r. sav.) iki 2021 m. kovo 1 d.

2. Paskirti Įstaigos likvidatoriumi Įstaigos direktorių Rimantą Kirstuką (toliau – Įstaigos likvidatorius) ir įpareigoti Įstaigos likvidatorių atlikti visas teisės aktais nustatytas likvidatoriaus pareigas.

3. Perleisti AB Rokiškio butų ūkiui teises ir pareigas pagal 2014 m. birželio 12 d. Daugiabučio namo atnaujinimo paskolos sutartis Nr. 3.25/D-73JU-P064/15, Nr. 3.25/D-73JU-P063/14 ir Nr. 3.25/D-73JU-P065/16, pasirašytas tarp UAB Viešųjų investicijų plėtros agentūros ir VšĮ „Juodupės komunalinis ūkis.

4. Pavesti AB „Rokiškio komunalininkas“ gaminti ir tiekti šilumą bei karštą vandenį Juodupės miestelio gyventojams nuo 2020 m. rugsėjo 1 d.

5. Leisti AB „Rokiškio komunalininkas“ nuo 2020 m. rugsėjo 1 d. naudotis VšĮ „Juodupės komunalinis ūkis“ turtu, reikalingu šio sprendimo 4 punkte nurodytoms funkcijoms vykdyti.

6. Sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir teisės aktų registre.

Sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

|  |  |  |
| --- | --- | --- |
| Rokiškio rajono savivaldybės tarybai |  |  |
|  | | |
| **SPRENDIMO**  **„ DĖL VIEŠOSIOS ĮSTAIGOS JUODUPĖS KOMUNALINIO ŪKIO LIKVIDAVIMO“** | | |
| **PROJEKTO AIŠKINAMASIS RAŠTAS** | | |

2020-07-09

Rokiškis

**Parengto sprendimo projekto tikslai ir uždaviniai.**

Likviduoti viešąją įstaigą Juodupės komunalinis ūkis.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos viešųjų įstaigų įstatymas.

**Sprendimo projekto esmė.**

Viešoji įstaiga Juodupės komunalinis ūkis (toliau - Įstaiga) buvo įsteigta 2002 metais. Pagrindinis įstaigos veiklos tikslas šilumos gamyba ir tiekimas bei karšto vandens gamyba ir tiekimas. Įstaiga teikia ir kitas paslaugas – daugiabučių namų bendro naudojimo įrenginių priežiūros, ascenizavimo, namų atnaujinimo (modernizavimo) administravimas ir kt.

Viešųjų įstaigų įstatyme įtvirtintas viešosios įstaigos veiklos tikslas vykdyti visuomenei naudingą veiklą nesiekiant pelno. Tačiau kaip matoma iš įstaigos vykdomų veiklų – pagrindinis įstaigos tikslas teikti paslaugas, kurios kitose savivaldybėse teikiamos siekiant pelno. Pažymėtina, kad Rokiškio rajono savivaldybėje daugiabučių namų bendro naudojimo įrenginių priežiūros, namų atnaujinimo (modernizavimo) administravimo funkcijas vykdo ir AB Rokiškio butų ūkis, o ascenizavimo, šilumos gamybos ir tiekimo bei karšto vandens gamyba ir tiekimo paslaugas teikia AB „Rokiškio komunalininkas“. Šilumos gamybos ir tiekimo bei karšto vandens gamyba ir tiekimo paslaugas teikia AB „Panevėžio energija“.

Valstybės kontrolė 2017 m. balandžio 25 d. Valstybinio audito ataskaitoje Nr. VA-2017-P-10-9-11 “Ar valstybės ir savivaldybių dalyvavimas valdant viešąsias įstaigas užtikrina naudą visuomenei” pateikė siūlymus savivaldybėms vadovaujantis Vietos savivaldos įstatymo nuostata, kad savivaldybė steigia naujus viešųjų paslaugų teikėjus tik išimtiniais atvejais, peržiūrėti ir jau įsteigtas viešąsias įstaigas ir spręsti dėl tikslingumo likti jų savininke ar dalininke. Galiojantis teisinis reglamentavimas sukuria situaciją, kai viešajame valdyme dalyvaujančios institucijos ne tik nevienodai taiko skirtingų juridinių asmenų teisinių formų pasirinkimo motyvus ir kriterijus, bet ir skirtingai vertina teisės aktų nuostatas dėl valstybės funkcijų priskyrimo vienai ar kitai sričiai. Teisės aktuose nenustatyta kriterijų, kuriais vadovaudamosi valstybės ar savivaldybės institucijos, atsižvelgdamos į vykdomą veiklą pasirinktų tinkamiausią įstaigos teisinę formą. Tačiau yra nenormalu, kad savivaldybėje du skirtingos juridinės formos asmenys (viešoji įstaiga ir akcinė bendrovė) teikia tas pačias paslaugas. Taip pat atsižvelgiant į rajono gyventojų skaičių bei paslaugų apimtis neefektyvu turėti keletą juridinių asmenų, teikiančių tas pačias paslaugas. Pažymėtina, kad Lietuvoje tik dvi viešosios įstaigos teikia šilumos ir karšto vandens gamybos bei teikimo paslaugas (Juodupės komunalinis ūkis ir Velžio komunalinis ūkis).

Įstaigos likvidavimo galimybės buvo svarstomos ne vieną kartą. 2012 m. buvo užsakyta Katilinės perdavimo iš VšĮ Juodupės komunalinio ūkio AB“ Rokiškio komunalininkas“ būdų teisinė analizė, kurią atliko teisininkas Gintautas Paltanavičius, taip pat buvo sudaryta komisija, kuri analizavo VšĮ „Juodupės komunalinis ūkis“ likvidavimo galimybes, tačiau atsižvelgiant į tai, kad įstaiga vykdė projektą, iš dalies finansuojamą ES struktūrinių paramos fondų lėšomis, kurio metu buvo pastatyta ir įrengta katilinė Juodupės miestelyje ir įstaiga buvo negrąžinusi 0,86 mln. Eur paskolos, VšĮ „Juodupės komunalinis ūkis“ likvidavimas dalininko sprendimu buvo negalimas, todėl buvo priimtas sprendimas atidėti šilumos ūkio apjungimo klausimo svarstymą iki bus grąžinta VšĮ „Juodupės komunalinis ūkis“ paskola bankui (paskola grąžinta 2017 m.).

Rokiškio rajono savivaldybės tarybos 2019 m. vasario 20 d. sprendimu Nr. TS-29 „Dėl laikinosios AB Rokiškio butų ūkio ir AB „Rokiškio komunalininkas“ reorganizavimo komisijos sudarymo“ sudaryta komisija pateikė siūlymą išanalizuoti VšĮ Juodupės komunalinio ūkio likvidavimo ir turto investavimo į AB „Rokiškio komunalininkas“ galimybę. Rokiškio rajone tas pačias, šilumos gamybos ir tiekimo, paslaugas vykdo du skirtingų teisinių formų juridiniai asmenys. Taip pat daroma prielaida, kad perdavus šilumos gamybą ir tiekimą vienam paslaugos teikėjui, dėl sumažėjusio administracinio aparato ir masto ekonomijos padidės efektyvumas bei pelningumas.

Šilumos gamyba ir tiekimas yra technologiškai sudėtingas, potencialiai pavojingas gamybos procesas, reikalaujantis aukštos kvalifikacijos specialistų ir darbuotojų specifinių žinių. Dėl šių priežasčių šilumos ūkio valdymo efektyvumas pasiekiamas koncentruojant valdymo grandis ir jas apjungiant. Perdavus šilumos gamybos ir tiekimo Juodupės miestelyje funkcijų vykdymą AB “Rokiškio komunalininkas” šilumos gamybos, perdavimo ir pardavimo veiklą kontroliuotų Valstybinė kainų ir energetikos kontrolės komisija. Ši komisija tvirtintų ir šilumos kainą, todėl sumažėtų rizika dėl neteisingo kainos apskaičiavimo ir patvirtinimo.

Valstybinė kainų ir energetikos kontrolės komisija kainą tvirtina, kai šilumos gamintojas gamina 10 MW per metus. Per 2019 m. VšĮ „Juodupės komunalinis ūkis pagamino 5,49 MW (savikaina 0,08355 Eur/kWh), o AB „Rokiškio komunalininkas“ 4,99 MW (savikaina 0,09172 Eur/kWh).

Šiuo metu galioja rajono tarybos patvirtintos šilumos kainos:

VšĮ “Juodupės komunalinio ūkio” (kainos patvirtintos 2019-02-20 Rokiškio rajono savivaldybės tarybos sprendimu Nr. TS-19) šilumos vienanarė kaina 8,8 euro ct/kWh be PVM, karšto vandens kaina 6,00 Eur/kub. m Be PVM.

AB “Rokiškio komunalininkas” (kainos patvirtintos 2018-12-21 Rokiškio rajono savivaldybės tarybos sprendimu Nr. TS-277) šilumos vienanarė kaina 9,45 euro ct/kWh be PVM, karšto vandens kaina 6,19 Eur/kub. m be PVM.

Abi analizuojamos įstaigos šią veiklą vykdo pelningai.

Šilumos kaina apskaičiuojama vadovaujantis šilumos kainų nustatymo metodika. Šilumos ir (ar) karšto vandens kainos grindžiamos šilumos tiekėjo būtinomis (valstybės normuojamomis) šilumos ar karšto vandens ruošimo (pirkimo), perdavimo, įvadinių atsiskaitomųjų šilumos ir (ar) karšto vandens apskaitos prietaisų įrengimo, priežiūros ir patikros, sąskaitų (mokėjimo pranešimų) už šilumą ir (ar) karštą vandenį parengimo ir pateikimo vartotojams bei apskaitos sąnaudomis.

Šilumos kainos struktūroje didžiausią dalį sudaro darbo užmokestis (įskaitant soc. draudimą) AB „Rokiškio komunalininkas“ – 34 proc., VšĮ „Juodupės komunalinis ūkis 49,6 proc.; kuro sąnaudos AB „Rokiškio komunalininkas“ – 34 proc., VšĮ „Juodupės komunalinis ūkis 21,7 proc.; nusidėvėjimo sąnaudos AB „Rokiškio komunalininkas“ – 15 proc., VšĮ „Juodupės komunalinis ūkis 12,2 proc.

Priėmus sprendimą likviduoti VšĮ „Juodupės komunalinis ūkis“ projektuojama, kad 11 katilinės darbuotojų pereis dirbti į AB „Rokiškio komunalininkas“. Katilinės darbuotojams būtų pasiūlytos analogiškos darbo vietos, jiems būtų galima taikyti lankstesnį apmokėjimą už darbą ir motyvavimo sistemas. 6 administracijos darbuotojai bus atleisti taip optimizuojant administracines išlaidas, kurios AB „Rokiškio komunalininkas“ šilumos kainos struktūroje sudaro 8 proc. bei sumažinant savivaldybės kontroliuojamų įmonių (įstaigų) vadovų.

Kieto kuro, kuris naudojamas tiek AB „Rokiškio komunalininkas“, tiek VšĮ „Juodupės komunalinis ūkis“ kaina keletą metų iš eilės mažėja, todėl tvirtinant naują šilumos kainą, kaštai kurui mažėtų, o tai lemtų šilumos kainos mažėjimą.

VšĮ „Juodupės komunalinis ūkis“ turto nusidėvėjimo sąnaudos yra skaičiuojamos nuo balansinės turto vertės, bei mažinamos turto, įsigyto iš paramos fondų lėšų nusidėvėjimo sąnaudomis. Į AB „Rokiškio komunalininkas“ šiuo metu VšĮ „Juodupės komunalinis ūkis“ priklausantis turtas būtų investuojamas rinkos verte. Viešosios įstaigos katilinės balansinė vertė 2020-06-30, nuo kurios skaičiuojamas nusidėvėjimas yra 1057303,76 Eur, o rinkos vertė, pagal kurią nusidėvėjimą skaičiuotų ir į šilumos kainos struktūrą įtrauktų akcinė bendrovė yra tik 25797 Eur. Atsižvelgiant į tai kas išdėstyta, projektuojama AB „Rokiškio komunalininkas“ šilumos kaina perdavus VšĮ „Juodupės komunalinis ūkis“ šilumos gamybos ir tiekimo veiklą yra mažesnė nei šiuo metu.

Vadovaudamasi 2018-12-21 Rokiškio rajono savivaldybės tarybos sprendimu Nr. TS-278 „Dėl centralizuotai tiekiamų šilumos ir karšto vandens kainų nustatymo“ „[..] Gyventojams, kuriems šiluma tiekiama iš savivaldybės reguliavimo sferai priklausančių katilinių, ir gyventojams, kuriems šilumą tiekia privatūs šilumos tiekėjai, už šilumą, naudojamą patalpoms šildyti ir karštam vandeniui ruošti, skaičiuoti ne didesnę kainą, negu skaičiuojamą rajono gyventojams, vartojantiems šilumą patalpoms šildyti ir karštam vandeniui ruošti iš AB „Panevėžio energija“ Rokiškio šilumos tinklų rajono [..]” subsidijuoja kainos skirtumą tarp AB „Panevėžio energija“ gaminamos ir tiekiamos šilumos energijos bei karšto vandens kainų ir AB „Rokiškio komunalininkas“ ir VšĮ „Juodupės komunalinis ūkis“ kainų.

Apjungus AB „Rokiškio komunalininkas“ ir VšĮ „Juodupės komunalinis ūkis“ šilumos gamybos ir tiekimo veiklas vienanarės kainos sumažinimas leis taupyti savivaldybės biudžeto lėšas. 2020 m. subsidijoms biudžete numatyta skirti 247 tūkst. Eur lėšų. Šilumos vienanarės kainos sumažinimas 1 euro centu leistų sutaupyti apie 50 tūkst. Eur per metus.

Pažymėtina, kad VšĮ „Juodupės komunalinis ūkis“ iš UAB Viešųjų investicijų plėtros agentūros 2014 m. paėmė 3 paskolas daugiabučiams, esantiems Prūdupės g. 1, Juodupė, Rokiškio r., Prūdupės g. 3, Juodupė, Rokiškio r., ir Tekstilininkų g. 9, Juodupė, Rokiškio r., modernizuoti. 2014 m. birželio 12 d. buvo pasirašytos Daugiabučio namo atnaujinimo paskolos sutartys Nr. 3.25/D-73JU-P064/15, Nr. 3.25/D-73JU-P063/14 ir Nr. 3.25/D-73JU-P065/16. Sutartyse nustatytas paskolų grąžinimo terminas 2034 m. birželio 11 d. Savivaldybės administracija 2020-01-06 kreipėsi į UAB Viešųjų investicijų plėtros agentūrą, su prašymu leisti perleisti pagal minimas sutartis VšĮ „Juodupės komunalinis ūkis“ prisiimtas teises bei pareigas Rokiškio rajono savivaldybės valdomai akcinei bendrovei Rokiškio butų ūkiui (įmonės kodas 173001047, buveinės adresas Nepriklausomybės a. 12A, Rokiškis). AB Rokiškio butų ūkis yra atestuota įmonė, turinti teisę vykdyti daugiabučių namų bendrojo naudojimo objektų administravimą, priežiūrą (eksploatavimą), atlikti statinio techninę priežiūrą ir daugiabučių namų atnaujinimo (modernizavimo) programos įgyvendinimo administravimą (AB Rokiškio butų ūkis su minimų pareigų ir teisių perleidimu sutinka). 2020-06-12 UAB Viešųjų investicijų plėtros agentūra savivaldybei pateikė atsakymą, kad svarstys galimybę pasirašyti minėtų sutarčių pakeitimus, gavusi savivaldybės sprendimą likviduoti viešąją įstaigą. UAB Viešųjų investicijų plėtros agentūrai priėmus neigiamą sprendimą – viešosios įstaigos likvidavimo procedūros turės būti atšaukiamos, nes esant tokioms aplinkybėms įstaigos likvidavimas savininko sprendimų virstų įstaigos likvidavimo dėl bankroto.

AB Rokiškio butų ūkis taip pat sutinka perimti Juodupės miestelio daugiabučių namų eksploatavimą, jeigu bendrija pareikštų pageidavimą sudaryti paslaugų teikimo sutartį su savivaldybės valdoma bendrove. Tokiu atveju Juodupės miestelyje būtų įsteigta (išlaikyta) santechniko darbo vieta. Gyventojams būtų išlaikyta galimybė efektyviai suteikti paslaugas. Taip pat AB „Rokiškio butų ūkis“ analizuotų galimybę užtikrinti įmokų surinkimo kasos veiklą Juodupėje.

VšĮ „Juodupės komunalinis ūkis“ finansinės būklės ataskaita pridedama. Pagal pateiktus duomenis įstaigos kreditorinis įsiskolinimas, neįskaitant įsipareigojimų pagal su UAB Viešųjų investicijų plėtros agentūra pasirašytas sutartis yra 14029 Eur. Debitorinis įsiskolinimas 291371 Eur (tame skaičiuje savivaldybės – 110896 Eur).

Atsižvelgiant į tai kas išdėstyta siūloma pritarti viešosios įstaigos „Juodupės komunalinis ūkis“ likvidavimui bei šilumos ir karšto vandens gamybos ir tiekimo funkcijų perdavimui AB „Rokiškio komunalininkas“. Taip pat pritarti siūlymui perleisti AB Rokiškio butų ūkiui teises ir pareigas pagal 2014 m. birželio 12 d. Daugiabučio namo atnaujinimo paskolos sutartis Nr. 3.25/D-73JU-P064/15, Nr. 3.25/D-73JU-P063/14 ir Nr. 3.25/D-73JU-P065/16, pasirašytas tarp UAB Viešųjų investicijų plėtros agentūros ir VšĮ „Juodupės komunalinis ūkis.

**Galimos pasekmės, priėmus siūlomą tarybos sprendimo projektą:**

**teigiamos** – sumažės savivaldybės biudžeto asignavimai šildymo subsidijoms, bus optimizuota savivaldybės valdomų bendrovių/įmonių veikla;

**neigiamos** – sumažės darbo vietų rajone.

**Kokia sprendimo nauda Rokiškio rajono gyventojams.**

Tiesioginės naudos nėra.

**Finansavimo šaltiniai ir lėšų poreikis**.

Įstaigos likvidavimas bus finansuojamas VšĮ „Juodupės komunalinis ūkis“ lėšomis.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė